รัฐบาล แจงโครงสร้างค่าไฟฟ้าจากปี 2555 จนถึงปัจจุบัน ยัน หาแนวทางแก้ปัญหาช่วยเหลือประชาชน พร้อมวางแผนการสำรองไฟฟ้า เพิ่มการจัดหาและรับซื้อไฟฟ้าจากพลังงานหมุนเวียน
นายอนุชา บูรพชัยศรี รองเลขาธิการนายกรัฐมนตรีฝ่ายการมือง ปฏิบัติหน้าที่โฆษกประจำสำนักนายกรัฐมนตรี เปิดเผยถึงโครงสร้างค่าไฟฟ้าจากปี 2555 จนถึงปัจจุบัน ได้ปรับโครงสร้างค่าไฟ เพื่อลดภาระของประชาชน โดยลดค่าไฟฟ้าฐานลงเป็น 3.75 บาท/หน่วย และคงค่าไฟฟ้าฐานในอัตราดังกล่าวมาจนถึงปัจจุบัน โดยปรับลดวงเงินลงทุนและรายได้ของการไฟฟ้าทั้ง 3 หน่วยงาน (การไฟฟ้าฝ่ายผลิตแห่งประเทศไทย การไฟฟ้านครหลวง และการไฟฟ้าส่วนภูมิภาค) รวมทั้งทยอยปรับลดค่าไฟฟ้าผันแปร Ft ต่ำกว่า 0 บาท/หน่วย ตั้งแต่ปี 2559 -2564 ซึ่งการลดค่า Ft ต่ำกว่า 0 ในช่วงเวลาดังกล่าว อาศัยแหล่งเงินจากเงินบริหารค่า Ft และเงินของทั้งสามการไฟฟ้าฯ ขณะนั้นยังมีวงเงินคงเหลือ แต่ปัจจุบันเงินคงเหลือได้หมดลงแล้ว เนื่องจากได้นำไปอุดหนุนค่าไฟให้กับประชาชนในช่วงโควิดเพื่อลดภาระค่าใช้จ่ายประชาชนอย่างต่อเนื่องนอกจากนี้ รัฐบาล เร่งเพิ่มการจัดหาและรับซื้อไฟฟ้าจากพลังงานหมุนเวียนอย่างต่อเนื่อง ภายใต้โครงการต่าง ๆ สำหรับภาคประชาชนประเภทบ้านอยู่อาศัย ปี 2562 – 2565 และโครงการรับซื้อไฟฟ้าจากพลังงานหมุนเวียนกลุ่มไม่มีต้นทุนเชื้อเพลิง เพื่อเพิ่มความมั่นคงด้านพลังงานระหว่างปี 2565 – 2573ทั้งนี้ ช่วงปลายปี 2564 – ปัจจุบัน เกิดวิกฤตพลังงานจากสงครามรัสเซีย-ยูเครน ทำให้ราคาพลังงานที่ใช้เป็นเชื้อเพลิงในการผลิตไฟฟ้าได้เพิ่มสูงกว่าช่วงเวลาปกติ ส่งผลให้ค่าไฟในส่วนของค่าเชื้อเพลิงเพิ่มขึ้น สะท้อนในค่า Ft ซึ่งเป็นปัจจัยที่อยู่เหนือการควบคุม รัฐบาลไม่ได้นิ่งนอนใจและตระหนักถึงความเดือดร้อนของประชาชน จึงกำหนดมาตรการบรรเทาผลกระทบต่อประชาชนและภาคธุรกิจมาโดยตลอด เช่น การตรึงค่าไฟฟ้า สำหรับกลุ่มผู้มีรายได้น้อย (ใช้ไฟไม่เกิน 300 หน่วย/เดือน)  ขณะนี้อยู่ระหว่างการพิจารณามาตรการช่วยเหลืออย่างเร่งด่วนเรื่องค่าไฟฟ้าในขั้นตอนต่อไป